Si Kolot Suamiku

Si Kolot Suamiku ialah sebuah siri drama televisyen Malaysia 2016 arahan Eyra Rahman. Drama ini dibintangi oleh Amar Baharin dan Elizad Sharifuddin. Siri drama ini memulakan tayangan perdananya di dalam saluran berbayar Astro iaitu Astro Ria dan Astro Ria HD menerusi Slot MegaDrama bermula 15 Ogos 2016 untuk menggantikan drama Lelaki Macam Dia.

Sinopsis
Tengku Nur Edrina seorang anak yang degil dan menpunyai ego yang tinggi kerana ayahnya berketurunan raja dan emaknya dilahirkan di kalangan bangsawan. Angkuh dan bangga dirinya membawa hidupnya jauh dari nilai murni seorang wanita Melayu. Disebabkan dia dibesarkan di Kuala Lumpur, maka suasana kampung memang tidak kena dengan jiwa bandarnya. Kepada lelaki seorang itu dia memandang rendah dan jelak!

Kudin seorang lelaki kampung yang hidup membanting tulang kepada tanah untuk mencari rezeki. Kudin suka hidup berdikari dan lebih gemar hidup sederhana dari segala segi. Hidup di kota besar tidak pernah menjadi impiannya, bahkan wanita seperti Edrina tidak pernah tersenarai sebagai calon bakal surinya.

Mereka dipertemukan apabila Tengku Ahmad Ehsan mengunjungi Mak Kunah, emak Kudin untuk melunaskan janji lama yang pernah tersimpul kukuh antara moyang mereka dahulu. Kedatangan lelaki itu untuk membuka cerita yang terperuk lebih berpuluh tahun lalu, agar segala amanah dan wasiat dapat diselesaikan tanpa ada hutang piutang yang tidak dilunaskan sebelum dia menutup mata.

Perkahwinan atas rancangan keluarga membuatkan hidup mereka berdua kian sesak. Konflik bertambah meruncing apabila Edrina tidak mahu terus tinggal di kampung, dan Kudin pula enggan berpindah dan bernafas di kota besar.

Jadi bagaimana? Siapa yang akan mengalah akhirnya? Benarkah Kudin itu seorang lelaki kolot yang menjengkelkan? Dan selama mana Edrina mampu mempertahankan ego dan mengelak hatinya jatuh kepada lelaki seperti Kudin?

 Pelakon 
Pelakon utama
 Amar Baharin sebagai Kudin atau Emran
 Elizad Sharifuddin sebagai Tengku Edrina

Pelakon pembantu
 Atikah Suhaime sebagai Lisa
 Waris sebagai Mokhtar
 Vicha Saywho sebagai Nabila
 Faizal Hussein sebagai Tengku Ehsan
 Kuza Muzani sebagai Toh Puan Aishah
 Sheila Mambo sebagai Kunah
 Kismah Johar sebagai Tunku Zainab
 Kazar Saisi sebagai Wak Sukiman
 Zila Bakarin sebagai Puan Sri Suria
 Roy Azman sebagai Tan Sri Ghafur
 Lisdawati sebagai Normah
 Aizat Hassan sebagai Gabriel
 Fahmy Reza sebagai Badrul
 Dayang Areeda sebagai Saiba
 Tengku Fiella sebagai Lara
 Syaa Nasir sebagai Farah
 Dania Azmi sebagai Sofea
 Epy Kodiang sebagai Roslan
 Arussa Afrina sebagai Bella

 Runut bunyi 
 "Dua Dunia" - Waris dengan Viral

 Penerbitan dan siaran 
Si Kolot Suamiku merupakan siri drama terbitan MiG Production Sdn Bhd adaptasi dari sebuah novel yang mempunyai nama yang sama, Si Kolot Suamiku karya Fazlyn Ridz. Ia ditayangkan di saluran berbayar Astro iaitu Astro Ria dan Astro Ria HD melalui Slot MegaDrama bermula 15 Ogos 2016 sehingga 8 September 2016. Penyiaran drama ini di dalam saluran berbayar Astro adalah pada hari Isnin hingga Khamis pada pukul 10 malam waktu tempatan (WPM). Selepas drama bersiri Si Kolot Suamiku tamat penyiarannya, ia digantikan dengan Abang Bomba I Love You.

 Rujukan 

Kategori:Drama Melayu 2016
Kategori:Drama adaptasi novel di Malaysia
Kategori:Rancangan Astro Ria